Ο σάλος που ξέσπασε γύρω από το επίδομα ενοικίου για τους εξωκοινοβουλευτικούς υπουργούς έφερε στη επιφάνεια και στη δημόσια συζήτηση για ακόμα μια φόρα τις αμοιβές ή πιο σωστά την αποζημίωση των βουλευτών και τα διάφορα προνόμια που απολαμβάνουν.

Το iefimerida παρουσιάζει σήμερα τις πραγματικές απολαβές των βουλευτών που όπως θα δείτε , με βάση το εκκαθαριστικό μηνιαίο αποδεικτικό που λαμβάνουν από την Βουλή, αλλά και τη «φορολόγηση» στην οποία υπόκειται η βουλευτική αποζημίωση διαφέρουν ριζικά ανάλογα με το κόμμα στο οποίο ανήκει ο καθένας.

Αυτό που δεν είναι ευρέως γνωστό είναι το γεγονός ότι όλα τα κόμματα κρατούν σε μηνιαία βάση ένα μεγάλο ποσό από την αποζημίωση που λαμβάνει κάθε βουλευτής.

Πόσα χρήματα δίνουν οι βουλευτές στα κόμματά τους το μήνα

Με βάση τα επίσημα στοιχεία:

Ο κάθε βουλευτής του ΣΥΡΙΖΑ καταθέτει στο κόμμα 2150 ευρώ το μήνα.

Ο κάθε βουλευτής της ΝΔ δίνει 770 ευρώ.

Ο κάθε βουλευτής του ΠΑΣΟΚ 867 ευρώ.

Οι βουλευτές του Ποταμιού 1.500 ευρώ ο καθένας.

Οι βουλευτές της Ένωσης Κεντρώων δίνουν 1.000 ευρώ μηνιαίως.

Οι βουλευτές της Χρυσής Αυγής 2.200 ευρώ.

Τα λιγότερα χρήματα δίνουν υπέρ του κόμματος οι βουλευτές των ΑΝΕΛ, 480 ευρώ το μήνα.

Το ΚΚΕ παίρνει ολόκληρη τη βουλευτική αποζημίωση και δίνει στους βουλευτές του 800 με 900 ευρώ το μήνα.

Αναλυτικά η βουλευτική αποζημίωση

Η μηνιαία βουλευτική αποζημίωση για έναν βουλευτή με βάση το εκκαθαριστικό σημείωμα του 2018 είναι στα 5.135 ευρώ.

Σε αυτό το ποσό προστίθενται:

τα έξοδα κίνησης που είναι από 291 έως 389 ευρώ,

τα ταχυδρομικά τέλη 909 ευρώ

και το επίδομα οργάνωσης γραφείου που φτάνει από 664 έως 831 ευρώ.

Επομένως, στην τσέπη του βουλευτή μπαίνουν περίπου 7.000 ευρώ μηνιαίως.

Ξεχωριστή είναι η αμοιβή για συμμετοχή στις επιτροπές που είναι 75 ευρώ τη συνεδρίαση ποσό, το οποίο φορολογείται.

Αφαιρώντας το ποσό που κρατάει το κόμμα αλλά και τις διάφορες εισφορές, το καθαρό πληρωτέο ποσό το μήνα για έναν βουλευτή μπορεί να φτάσει στα 4.075 ευρώ ή στα 4.972 ανάλογα και με τις εισφορές που πληρώνει.

Τα εκκαθαριστικά των βουλευτών

Στις φωτογραφίες που ακολουθούν παρατίθενται δυο εκκαθαριστικά ενός βουλευτή Αθήνας που παίρνει 4.075 ευρώ και ενός βουλευτή περιφέρειας που παίρνει 4.972 ευρώ.

Κάνοντας τις προσθαφαιρέσεις με βάσεις και τις διαφορετικές κρατήσει που κάνει το κάθε κόμμα στους βουλευτές του μπορεί κανείς να διαπιστώσει ότι υπάρχουν βουλευτές που στο τέλος του μήνα παίρνουν συνολικά από 4.972 ευρώ που είναι από τα υψηλότερα ποσά έως 800 ευρώ το μήνα που είναι το χαμηλότερο ποσό.

Για τους βουλευτές της επαρχίας στο ποσό αυτό προστίθεται και το επίδομα ενοικίου που είναι 1.000 ευρώ εφόσον νοικιάζουν διαμέρισμα ή 1.200 ευρώ εφόσον μένουν σε ξενοδοχείο.

